चूनी राशनै दा डीलर हा, उमर पजाए कोल-कोल सिरै पर चिट्टी खेती, कुतै टांमै-टांमै काला छौरा। कद लौहका, गोगड़ निकली दी, कन्नैं च इक-इक पगरी। बिस्सो घड़ी पर उसगी जाचदा रेहआ, भला ओ कांता गै जां कोई होर। अक्खीं च काला-काला सुरमा, बालैं दी लम्मी गुत्त सुहऐ परांदे परोई दी, नक्कै च सुहऐ थेवे आला लौंग ते जिंद भारी-भारी। उस्सी ओ कांता गै सहई होई पर फ्ही बी बीहैं बरैं बाद दिक्खने करी उस्सी पक्का जकींन नेई हा हौऐ करदा जे कांता गै। मन होआ, हट्‌टी पर इक्कली-मुक्कली खड़ोती दी ऐ, अग्गैं होई मिली औऐ, जे कांता होई तां ओ बी पन्छानी गै जाग ते जे नेई होई तां बी मनै दी भटकन मुक्कग। बिस्सो नैं सब्जी आली हट्‌टी परा सब्जी खरीददे-खरीददे हट्‌टी आले गी पुच्छी मारेआ’ए राशन डीलर पता निं कुत्थैं गेदा?